**О Д Г О В О Р**

на пратеничко прашање од пратеникот Талат Џафери поставено на 62-та седница на Собранието на Република Македонија

одржана на 25 јуни 2009 година

Во одоговор на пратеничкото прашање, најнапред би појасниле дека еден од условите што законодавецот го предвидел за стекнување македонско државјанство со натурализација, и со кој е предвидено барателите на државјанство да имаат законски престој во период од една година непрекинато на територија на Р Македонија, го исполнуваат само странските државјани кои имаат одобрено привремен престој согласно член 77 од Законот за странците (Сл. весник на РМ бр. 35/2006, 66/2007 и 117/2008). Притоа, согласно овој закон, по спроведување на постапката и одобувањето привремениот престој, на странците им се издава дозвола со важност во период од една година, а не како што е наведено во прашањето до три месеци (напоменуваме дека неможеме да го коментираме случајот, што се посочува како потврда дека наводно од МВР се издаваат документи со важност од три месеци, бидејќи во прашањето е наведено дека документот е со важност од 22.06.2000 до 15.06.2000 година, и најверојатно се работи за грешка во датите).

Исто така, пред истекот на период од една година, странецот е должен да побара продолжување на престојот, а истиот може да поднесе барање за прием на државјанство на РМакедонија, но до донесување на конечната одлука по поднесеното барање, истиот мора да има законски престој во нашата земја.

Инаку, по осамостојувањето на РМакедонија и донесување на Законот за државјанство во 1992 година, на лицата државјани на поранешна СФРЈ кои немаа државјанство на РМакедонија, во период од три години им беше овозможено под олеснителни околности да се стекнат со македонско државјанство. По овој период, спрема лицата кои немаа поднесено барање за прием на државјанство на РМакедонија се применуваа одредбите од Законот за странци, односно до приемот на македонско државјанство се сметаат за странци и истите треба да го регулираат својот престој согласно овој Закон. Од овие причини, документите за идентификација што овие лица ги поседуваа од поранешна СФРЈ се неважечки.

Од оваа категорија на лица од поранешна СФРЈ кои сеуште немаат македонско државјанство а имале живеалиште во нашата земја пред осамостојувањето, на подрачјето на Скопје со одобрен привремен престој престојуваат 120 лица, на подрачјето на Тетово 92 лица , Гостивар 28, Куманово 144 и во Дебар две лица. Истовремено по основ на брак со македонски државјани на подрачјето на Скопје им е одобрен привремен престој на 310 лица, на подрачјето на Тетово 159 лица, Куманово 34 , додека на подрачјето на Струга по основ на брак со македонски државјани привремено престојуваат осум лица.